b'\n_START_ARTICLE_\nKazimieras Nestoras Sapiega\n_START_SECTION_\nBiografija\n_START_PARAGRAPH_\nLietuvos \xc5\xbeymios magnat\xc5\xb3 Sapieg\xc5\xb3 gimin\xc4\x97s atstovas, herbo \xe2\x80\x9eLis\xe2\x80\x9c savininkas. Lenkijos armijos generolo-majoro Jono Sapiegos (m. 1757) ir El\xc5\xbebietos Branickos (1734\xe2\x80\x931800), Braclavo ka\xc5\xa1teliono Petro Branickio ir Valerijos \xc5\xa0embek, dukters s\xc5\xabnus. El\xc5\xbebieta Branicka buvo viena pirm\xc5\xb3j\xc5\xb3 Lenkijos karaliaus Stanislovo Augusto Poniatovskio meilu\xc5\xbei\xc5\xb3._NEWLINE_Jo t\xc4\x97vas Jonas Sapiega mir\xc4\x97 u\xc5\xbe 8 m\xc4\x97nesi\xc5\xb3 po Kazimiero Nestoro gimimo. Jo aukl\xc4\x97jimu u\xc5\xbesi\xc4\x97m\xc4\x97 motina El\xc5\xbebieta ir d\xc4\x97d\xc4\x97 Pranci\xc5\xa1kus Ksaveras Branickis. 1767\xe2\x80\x931772 metais mok\xc4\x97si Var\xc5\xa1uvos riteri\xc5\xb3 mokykloje (kadet\xc5\xb3 korpuse), v\xc4\x97liau t\xc4\x99s\xc4\x97 mokslus karin\xc4\x97se akademijose Turine, Pary\xc5\xbeiuje ir Strasb\xc5\xabre._NEWLINE_1772\xc2\xa0m. kovo 11 d. Kazimieras Nestoras Sapiega gavo LDK artilerijos pulkininko titul\xc4\x85. 1773\xc2\xa0m. baland\xc5\xbeio 28 d. \xc4\xaftakojant savo d\xc4\x97d\xc4\x97s, Kar\xc5\xabnos did\xc5\xbeiojo etmono Pranci\xc5\xa1kaus Ksavero Branickio, gavo Lietuvos artilerijos generolo titul\xc4\x85._NEWLINE_1773\xe2\x80\x931776 metais keliavo po Europos \xc5\xa1alis. Pranc\xc5\xabzijoje studijavo artilerij\xc4\x85, teis\xc4\x99 ir filosofij\xc4\x85. 1776 metais savo d\xc4\x97d\xc4\x97s \xc4\xafsakymu gr\xc4\xaf\xc5\xbeo \xc4\xaf ATR, nors pats pripa\xc5\xbeino, kad nebaig\xc4\x97 savo i\xc5\xa1silavinimo. U\xc5\xbesienio kelion\xc4\x97s metu ved\xc4\x97 dienora\xc5\xa1t\xc4\xaf. Buvo i\xc5\xa1rinktas vienu i\xc5\xa1 \xc5\xa1e\xc5\xa1i\xc5\xb3 Maltos ordino komandor\xc5\xb3._NEWLINE_1776\xc2\xa0m. gruod\xc5\xbeio 13 d. tapo \xc5\xa0vento Stanislovo ordino kavalieriumi. Tais pa\xc4\x8diais metai nes\xc4\x97kmingai band\xc4\x97 b\xc5\xabti i\xc5\xa1rinktas \xc4\xaf seim\xc4\x85 nuo Slanimo pavieto._NEWLINE_1778 metais palaikant Lenkijos karaliui Kazimieras Nestoras Sapiega buvo i\xc5\xa1rinktas pasiuntiniu \xc4\xaf seim\xc4\x85 nuo Bresto pavieto. Tame seime buvo i\xc5\xa1rinktas deputatu \xc4\xaf Nuolatin\xc4\x97s tarybos karin\xc4\xaf departament\xc4\x85. 1779\xc2\xa0m. sausio 1 d. tapo Baltojo erelio ordino kavalieriumi._NEWLINE_Nuo 1775 metais buvo aktyvus mason\xc5\xb3 lo\xc5\xbe\xc4\x97s narys._NEWLINE_1780 metais Kazimieras Nestoras Sapiega buvo antr\xc4\x85 kart\xc4\x85 i\xc5\xa1rinktas pasiuntiniu \xc4\xaf seim\xc4\x85, kuriame karaliui palaikant i\xc5\xa1k\xc4\x97l\xc4\x97 savo kandidat\xc5\xabr\xc4\x85 \xc4\xaf Pastovios Tarybos mar\xc5\xa1alkos post\xc4\x85, bet pralaim\xc4\x97jo kunigaik\xc5\xa1\xc4\x8diui Stanislovui Poniatovskiui._NEWLINE_1784 metais buvo i\xc5\xa1rinktas \xc4\xaf seim\xc4\x85 nuo Bresto pavieto ir tapo vienu i\xc5\xa1 opozicin\xc4\x97s partijos vadov\xc5\xb3. 1786 metais taip pat veik\xc4\x97 seime. Dar labiau sustiprino savo pozicijas, kaip parlamento opozicijos vadovas prie\xc5\xa1 karali\xc5\xb3 Stanislov\xc4\x85 August\xc4\x85 Poniatovsk\xc4\xaf, veikdamas kartu su Pranci\xc5\xa1kumi Ksaveru Branickiu ir Stanislovu Feliksu Potockiu._NEWLINE_1788 metais Kazimieras Nestoras Sapiega buvo i\xc5\xa1rinktas pasiuntiniu nuo Bresto pavieto \xc4\xaf Ketveri\xc5\xb3 met\xc5\xb3 seim\xc4\x85. Spalio 7 d. j\xc4\xaf i\xc5\xa1rinko LDK konfederacijos mar\xc5\xa1alka. Kaip Lietuvos mar\xc5\xa1alka vadovavo seimo darbui kartu su Kar\xc5\xabnos mar\xc5\xa1alka Stanislovu Malachovskiu.\n_START_SECTION_\n\xc5\xa0eima\n_START_PARAGRAPH_\n1784 metais Kazimieras Nestoras Sapiega ved\xc4\x97 An\xc4\x85 Cetner (m. 1814), Lietuvos did\xc5\xbeiojo mar\xc5\xa1alkos Juozapo Sangu\xc5\xa1kos (1740\xe2\x80\x931781) na\xc5\xa1l\xc4\x99. Tais pa\xc4\x8diais metais sutuoktiniai i\xc5\xa1siskyr\xc4\x97. Iki 1788 met\xc5\xb3 t\xc4\x99s\xc4\x97si teismo procesas d\xc4\x97l turto dalyb\xc5\xb3. Daugiau ved\xc4\x99s nebuvo ir vaik\xc5\xb3 netur\xc4\x97jo.'